蔣介卿

蔣介卿，名錫侯，字介卿，一字瑞生，號蕭緒，另外一個號叫前安，譜名就叫做周康，係前中華民國總統蔣中正嘅大佬，做過地方法官、英德縣縣長、海關監督、浙江省政府委員等等。

經歷 
蔣介卿係屋企入面嘅大仔，同蔣中正係同老豆唔同阿媽嘅兄弟。佢細個嗰時，老豆蔣肇聰將佢過繼畀堂大佬蔣肇餘，所以佢同蔣中正嘅關係就疏遠咗。後嚟，另一個細佬蔣瑞青死咗之後，蔣介卿受到一班存心不良嘅人鼓吹，想去分細佬身家但係失敗，之後重攞訟詞嚟嚇後母王采玉。

曾經中過秀才，響1921年佢畀中國民主自由先驅、當時嘅廣東省公署政務廳廳長古應芬睇起，將佢推介到瓊州文昌縣做知事，之後又畀推介到英德縣做縣長，但係之後因為同貪污有關而畀人炒。響1928年，佢又一次畀人提拔，做海關監督，後嚟佢接替做浙江省政府委員。但係後嚟佢辭職返鄉下，開公裕錢莊。

1936年，蔣介卿響武山廟睇緊大戲，聽到西安事變、同埋細佬蔣中正畀人扣押之後就突然中風，之後重死埋。但係佢嘅死到依家都有人懷疑，話佢死得好怪。

佢同細佬蔣中正關係唔係咁好，蔣中正經常講蔣介卿啲唔好嘢。

屋企 
蔣介卿同老婆有個仔叫蔣國秉，蔣國秉同老婆生一個仔四個女，仔叫孝倫、囡囡分別叫靜娟、志倫、環倫、明倫。蔣國秉響1982年死係台灣。另外，蔣介卿同妾侍有一個女叫蔣華秀，但係佢同老豆蔣介卿、大佬蔣國秉唔同，蔣華秀同叔父蔣中正嘅關係好到不得了，甚至仲親近過一般親生父囡。

攷 

蔣中正家族